Vroue wat wil trou op afspraakwebwerf gevangFoto: Rusa Drie vroue van Durban in KwaZulu-Natal het met Reaction Unit South Africa (Rusa) kontak gemaak nadat hulle iemand op ŉ afspraakwebwerf ontmoet het en toe bedrieg is. Prem Balram, woordvoerder van Rusa, het gesê die drie vroue het Rusa binne ŉ uur gekontak ná ŉ plasing oor ŉ vrou wat om die bos gelei is deur ŉ vermeende Amerikaanse vriend. “Die drie vroue, tussen 19 en 27 jaar oud, het gesê ŉ manlike dokter, glo van Mumbai in Indië, het hulle gekul. Hulle het die man op die afspraakwebwerf Shaadi.com ontmoet.” Die meegaande foto’s is aan die vroue gestuur wat graag wou trou. “Hulle het kort telefoniese gesprekke met ŉ man gehad wat ŉ Indiese en Oekraïnse aksent het,” het Balram gesê. Die man het foto’s van geskenke aangestuur wat na Suid-Afrika versend is. “Hy het geskenke en ŉ luukse troue aan die vroue beloof. Nadat hulle foto’s van die geskenke ontvang het, moes hulle klaringskoste betaal. Twee van die vroue het onderskeidelik R5 000 en R7 000 in bankrekeninge inbetaal. Die derde vrou het egter geweier om die R3 000 te betaal totdat die man ŉ videogesprek met haar sou voer. Hy het geweier om haar te bel en die vrou op sosiale media geblok.” Die vroue stel nie daarin belang om ŉ strafregtelike saak aanhangig te maak nie.